FI Euroopan unionin virallinen lehti L 271/7

KOMISSION TÄYTÄNTÖÖNPANOPÄÄTÖS (EU) 2016/1774,

annettu 4 päivänä lokakuuta 2016,

Intiasta tuotaviin ihmisravinnoksi tarkoitettuja vesiviljelytuotteita sisältäviin lähetyksiin sovellettavista kiireellisistä toimenpiteistä annetun päätöksen 2010/381/EU muuttamisesta

(tiedoksiannettu numerolla C(2016) 6280)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan b alakohdan ii alakohdan,

sekä katsoo seuraavaa:

(1) Asetuksessa (EY) N:o 178/2002 vahvistetaan yleiset periaatteet, jotka koskevat yleisesti elintarvikkeita ja rehuja sekä etenkin elintarvikkeiden ja rehujen turvallisuutta unionin ja jäsenvaltioiden tasolla. Siinä säädetään kiireellisistä toimenpiteistä, kun on ilmeistä, että kolmannesta maasta tuodusta elintarvikkeesta tai rehusta aiheutuu todennäköisesti vakava riski ihmisten terveydelle, eläinten terveydelle tai ympäristölle eikä tällaista riskiä voida tyydyttävällä tavalla hallita jäsenvaltioiden toteuttamilla toimenpiteillä.

(2) Neuvoston direktiivissä 96/23/EY (2) säädetään, että eläinten ja eläinperäisten alkutuotteiden tuotantoketjua on valvottava elävissä eläimissä, niiden ulosteissa ja biologisissa nesteissä sekä kudoksissa ja eläintuotteissa, eläinten ravinnossa ja juomavedessä olevien tiettyjen jäämien ja aineiden toteamiseksi.

(3) Komission päätöksen 2010/381/EU (3) mukaan vähintään 10 prosenttia Intiasta tuotavista ihmisravinnoksi tarkoitettuja vesiviljelytuotteita sisältävistä lähetyksistä on testattava Euroopan parlamentin ja neuvoston asetuksen (EY) N:o 470/2009 (4) 2 artiklan a alakohdassa määriteltyjen farmakologisesti vaikuttavien aineiden ja erityisesti kloramfenikolin, tetrasykliinin, oksitetrasykliinin ja klooritetrasykliinin sekä nitrofuraanien metaboliittien havaitsemiseksi.

(4) Virallisten tarkastuslaboratorioiden tekemien analyysitestien tulokset osoittavat, että Intiasta peräisin olevien ihmisravinnoksi tarkoitettujen vesiviljelytuotteiden vaatimustenmukaisuus kloramfenikolin, tetrasykliinin, oksitetrasykliinin, klooritetrasykliinin ja nitrofuraanin metaboliittien jäämien osalta ei ole tyydyttävää.

(5) Komission tarkastusyksikön maaliskuussa 2014 Intiassa tekemän tarkastuksen tulokset ovat vahvistaneet, että Intian vesiviljelytuotteiden jäämätilannetta koskevat takeet perustuvat pitkälti ohjelmiin, joihin kuuluu lisätestaus ennen korjuuta ja ennen tuontia ja jotka korvaavat jossain määrin tiloilla tehtävien virallisten tarkastusten pitkäaikaisia puutteita ja erityisesti eläinlääkkeiden käyttöä koskevien virallisten tarkastusten erittäin epätyydyttävää tasoa. Lisätestausohjelmissa testattujen aineiden verrattain pieni määrä kuitenkin heikentää näiden takeiden luotettavuutta. Tähän mennessä tarkastusraportin suosituksia, jotka koskevat vesiviljelylaitosten virallista valvontaa, ei ole pantu tyydyttävästi täytäntöön.

(6) On aiheellista mukauttaa päätöksen 2010/381/EU mukaisia toimenpiteitä kaikkien Intiasta tuotavien ihmisravinnoksi tai eläinten rehuksi tarkoitettujen vesiviljelytuotteiden osalta. Velvollisuutta tehdä pakollisia testejä olisi vahvistettava edelleen, jotta saataisiin Intiassa toimivat tuottajat luopumaan kyseisten aineiden väärinkäytöstä ja minimoitua riskit ihmisten terveydelle Euroopan unionissa.

(7) Koska komission päätöksen 2004/292/ETY (5) 3 artiklan mukainen yhdennetty eläinlääkinnällinen tietojärjestelmä, jäljempänä ’Traces’, on toteutettu ja tuontia koskevan Traces-moduulin käyttö laboratoriotestien tuloksia koskevien tietojen osalta on parantunut, jäsenvaltiot olisi vapautettava päätöksen 2010/381/EU 5 artiklan 2 kohdassa säädetystä neljännesvuosittaisesta raportointivelvoitteesta.

(8) Sen vuoksi päätöstä 2010/381/EU olisi muutettava.

(9) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Muutetaan päätös 2010/381/EU seuraavasti:

1) Korvataan 3 artiklan 1 kohta seuraavasti: ”1. Jäsenvaltioiden on varmistettava asianmukaisten näytteenottosuunnitelmien avulla, että virallisia näytteitä otetaan vähintään 50 prosentista lähetyksistä, joita niiden alueella sijaitsevilla rajatarkastusasemilla esitetään tuontiin. Jos lähetys koostuu useammasta kuin yhdestä alkuperälaitoksesta peräisin olevista vesiviljelytuotteista, näytteet on otettava kunkin yksittäisen laitoksen osalta.”

2) Poistetaan 5 artiklan 2 kohta.

2 artikla

Tämä päätös on osoitettu kaikille jäsenvaltioille.

Tehty Brysselissä 4 päivänä lokakuuta 2016. Komission puolesta Vytenis ANDRIUKAITIS Komission jäsen

(1) EYVL L 31, 1.2.2002, s. 1.

(2) Neuvoston direktiivi 96/23/EY, annettu 29 päivänä huhtikuuta 1996, elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä (EYVL L 125, 23.5.1996, s. 10).

(3) Komission päätös 2010/381/EU, annettu 8 päivänä heinäkuuta 2010, Intiasta tuotaviin ihmisravinnoksi tarkoitettuja vesiviljelytuotteita sisältäviin lähetyksiin sovellettavista kiireellisistä toimenpiteistä (EUVL L 174, 9.7.2010, s. 51).

(4) Euroopan parlamentin ja neuvoston asetus (EY) N:o 470/2009, annettu 6 päivänä toukokuuta 2009, yhteisön menettelyistä farmakologisesti vaikuttavien aineiden jäämien enimmäismäärien vahvistamiseksi eläimistä saatavissa elintarvikkeissa, neuvoston asetuksen (ETY) N:o 2377/90 kumoamisesta sekä Euroopan parlamentin ja neuvoston direktiivin 2001/82/EY ja Euroopan parlamentin ja neuvoston asetuksen (EY) N:o 726/2004 muuttamisesta (EUVL L 152, 16.6.2009, s. 11).

(5) Komission päätös 2004/292/EY, tehty 30 päivänä maaliskuuta 2004, Traces-järjestelmän käyttöönotosta ja päätöksen 92/486/ETY muuttamisesta (EUVL L 94, 31.3.2004, s. 63).